
Informatīvais ziņojums 
“Par VSIA “Nacionālais rehabilitācijas centrs “Vaivari”” augstas gatavības projekta “VSIA “Nacionālais rehabilitācijas centrs “Vaivari” jaunas ēkas būvniecība, lai sadalītu pacientu plūsmu, sniegtu kvalitatīvākus ambulatorās rehabilitācijas pakalpojumus epidemioloģiski drošākās telpās” īstenošanas termiņa pagarināšanu

Veselības ministrija (turpmāk – arī VM) ir sagatavojusi šo informatīvo ziņojumu, kurā sniegta informācija par augstas gatavības projekta – VSIA “Nacionālais rehabilitācijas centrs “Vaivari“ (turpmāk – NRC Vaivari) jaunas ēkas būvniecība, lai sadalītu pacientu plūsmu, sniegtu kvalitatīvus ambulatorās rehabilitācijas pakalpojumus epidemioloģiski drošākās telpās (turpmāk – Projekts) – īstenošanas gaitu un nepieciešamiem Ministru kabineta lēmumiem, lai nodrošinātu sekmīgu Projekta īstenošanu, tādejādi Covid-19 krīzes seku pārvarēšanas un ekonomikas atlabšanas pasākumu ietvaros veicot investīcijas ārstniecības iestāžu infrastruktūras attīstībā.

1. ESOŠĀS SITUĀCIJAS RAKSTUROJUMS

Ar Ministru kabineta 2021. gada 18. marta sēdes protokollēmuma (prot. Nr. 28 42.§) “Informatīvais ziņojums “Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu””  (turpmāk – MK protokollēmums) 2. punktu tika atbalstīta papildu finansējuma piešķiršana ar Covid-19 krīzes seku pārvarēšanu un ekonomikas atlabšanu saistītu augstas gatavības projektu īstenošanai 2021. un 2022. gadā sadalījumā pa ministrijām atbilstoši informatīvā ziņojuma “Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu” tabulai Nr. 1 “Ministriju iesniegtā informācija par nepieciešamo finansējumu augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu”. 
NRC Vaivari tika atbalstīti divi augstas gatavības Projekti:
1. “VSIA “Nacionālais rehabilitācijas centrs “Vaivari“ telpu pielāgošana, lai retinātu pacientu plūsmu, sniegtu kvalitatīvākus ambulatorās rehabilitācijas pakalpojumus epidemioloģiski drošākās telpās”. 
Īstenojot šo projektu tika nodrošināta Covid-19 seku rehabilitācijas programmu realizācija atbilstošā infrastruktūrā ar atbilstošu tehnoloģisko aprīkojumu un personāla resursiem. Lai stiprinātu ārstniecības pakalpojumu sniegšanas kapacitāti un pilnveidotu Covid-19 pārslimojušo pacientu  rehabilitācijas sniegšanas pakalpojumus NRC Vaivari telpās, tika veikta telpu vienkāršotā atjaunošana (palātas aprīkotas ar medicīniskā skābekļa padeves iekārtām, mūsdienīgām konsolēm, telpās ir nomainītas mēbeles, pārbūvētas ventilācijas sistēmas, nomainīta ugunsdrošības un elektrības instalācija, paplašinātas un labiekārtotas fizioterapijas zāles, kā arī medicīnas personāla telpas, ierīkota pacēlāju sistēma pacientu pārvietošanās uzlabošanai (sliedes fizioterapijas zālē, pacientu istabās)) .
2022. gada aprīlī projekta īstenošana savlaicīgi un sekmīgi ir noslēgusies, nodaļas telpās vienkāršotās atjaunošanas būvniecības darbi pabeigti, Jūrmalas valstspilsētas  būvvaldē ir saņemta atzīme par būvdarbu pabeigšanu.  2022. gada 2. maijā  savu darbu  jaunajās, labiekārtotajās telpās uzsāka   jauna NRC Vaivari rehabilitācijas nodaļa, īstenojot PēcCovid-19 infekcijas un pēc intensīvās terapijas seku sindroma rehabilitācijas programmu.

2. “VSIA “Nacionālais rehabilitācijas centrs “Vaivari“” jaunas ēkas būvniecība, lai sadalītu pacientu plūsmu, sniegtu kvalitatīvākus ambulatorās rehabilitācijas pakalpojumus epidemioloģiski drošākās telpās”. 
Minētā Projekta mērķis – sakarā ar Covid-19 infekcijas slimību iespējamo izplatību,  nodrošinot rehabilitācijas ambulatoro pakalpojumu sniegšanu epidemioloģiski drošos apstākļos –uzbūvējot jaunu ēku, nodalot ambulatoro un stacionāro pacientu plūsmas NRC Vaivari ēkās.
NRC Vaivari ārstniecības iestādē sniedz gan stacionāros, gan ambulatoros rehabilitācijas pakalpojumus, tai skaitā dienas stacionāra pakalpojumus, pacientiem ir iespējams saņemt ambulatoros pakalpojumus – konsultācijas pie dažādu specialitāšu ārstiem (piem. fizikālās un rehabilitācijas medicīnas ārsta, neirologa, bērnu ķirurga, ginekologa, otorinolaringologa, oftalmologa, bērnu neirologa, pediatra, traumatologa, funkcionālo speciālistu u.c.), veikt klīniskos un funkcionālās diagnostikas izmeklējumus (piem, radioloģiskos izmeklējumus, EKG, veloergometriju, elektroencefalogrāfiju u.c.). Lai stiprinātu ārstniecības pakalpojumu sniegšanas kapacitāti un pilnveidotu negatīvu Covid-19 pacientu plūsmu NRC Vaivari telpās, paredzēts ambulatoro pakalpojumu sniegšanu pārcelt uz citām telpām, nodalot stacionāro un ambulatoro pacientu plūsmas un izveidojot atsevišķas telpas ar  dažādiem drošības pasākumiem katrai šai pacientu plūsmai. Nodalot abas pacientu plūsmas, NRC Vaivari varēs nodrošināt pakalpojumu saņemšanas loģistiku, kā arī tiks mazināts savstarpējas inficēšanās risks starp stacionāra un ambulatorajiem pacientiem. Kā viens no būtiskiem aspektiem jaunās mājas būvniecībai ir arī  ambulatoro pakalpojumu sniegšanas telpu nepietiekamība NRC Vaivari galvenajā ēkā. NRC Vaivari varēs uzsākt jaunu, mūsdienīgu pierādījumos balstītu novērtēšanas metožu ieviešanu rehabilitācijas rezultātu objektīvai novērtēšanai, kas ir būtiski valsts budžeta līdzekļu racionālam izlietojumam. Vairāki jauni ambulatorie pakalpojumi līdz šim nav tikuši ieviest tieši telpu trūkuma dēļ. 
Projekta realizācijā  paredzēta:
1) Jaunas ēkas būvniecība NRC Vaivari teritorijā. Aktivitātes ietvaros tiks uzbūvēta divstāvu ēka ar cokolstāvu.
2) Medicīniskā aprīkojuma iegāde saskaņā ar nepieciešamo telpu aprīkojuma programmu.
3) Medicīnas tehnoloģiju iegāde, kas sekmēs NRC Vaivari diagnostisko un ārstniecības procesu gan kvalitātes, gan operativitātes ziņā.
4) Mēbeļu iegāde telpu labiekārtošanai.

Uzsākot  šo  projektu, jau sākotnēji  kopējās būvdarbu un telpu labiekārtošanas izmaksas bija plānotas lielākas nekā tika piešķirti finanšu līdzekļi saskaņā ar MK protokollēmumu, tāpēc sadārdzinājumu tika plānots segt no NRC Vaivari līdzekļiem.

	Nr.p.k.
	Projekts
	Sākotnēji plānotais projekta budžets (EUR)
	Noslēgto līgumu summa (EUR ar PVN)
	
Faktiskās izmaksas (EUR)
	Sadārdzinā-jums (EUR)
	Apgūtais finansējums uz 2022.gada 31.decembri (EUR)
	Piezīmes

	1.
	Projektēšanas un būvdarbu veikšana
	1 638 856
	2 408 605,70 *
	2 408 605,70
	769 749,70
	82 401,00
	

	2
	Autoruzraudzī-bas, būvuzraudzības, būvekspertīzes pakalpojuma sniegšana
	40 414,00
	40 414,00
	40 414,00
	
	19 965,00
	

	3
	Medicīnas tehnoloģiju, aprīkojuma,  iekārtu piegāde, uzstādīšana
	285 219,45
	 0
	285 219,45
	 
	
	Tiek gatavotas tehniskās specifikācijas.  Līdzekļu apjoms tiks precizēts pēc iepirkumu veikšanas

	4
	Mēbeļu piegāde, uzstādīšana
	32 310,55
	 0
	32 310,55
	 
	
	Tehniskās specifikācijas tiks gatavotas pēc  zināmiem precīziem telpu izmēriem. Līdzekļu apjoms tiks precizēts pēc iepirkumu veikšanas

	
	kopā
	1 996 800,00
	2 449 019,70
	

2 766 549,70
	769 749,70
	

102 366,00
	


* Apvienotā projektēšanas, autoruzraudzības, demontāžas, būvniecības un teritorijas labiekārtošanas dabu līgumcena 2 426 150,70 EUR, t.sk. autoruzraudzības izmaksas 17 545  EUR.
Jaunas ēkās būvniecības projekta īstenošanas iepriekšējā stadijā jau bija veikta esošās komunikāciju infrastruktūras izpēte, izstrādāts skiču projekts, veikti provizoriski aprēķini.
2021. gada 18. jūnijā tika izsludināts iepirkums, atklāts konkurss “Jaunas ēkas Asaru prospektā 61, Jūrmalā projektēšana, autoruzraudzība, demontāža, būvniecība un teritorijas labiekārtošana”, identifikācijas Nr. VSIA NRC “VAIVARI” 2021/27, kas paredzēja  projektēšanas darbus, vecās ēkas demontāžu, jaunās ēkas būvniecību, autoruzraudzību. Iepirkumā par uzvarētāju tika atzīta SIA Būvkore un 2021. gada 14. septembrī tika noslēgts līgums Nr. 1-11/21/135  par piedāvāto  līgumcenu 2 406 790,70 EUR ar PVN.
2022. gada 14. martā Jūrmalas valstspilsētas būvvaldē būvniecības iecerei ir saskaņots būvprojekts minimālajā sastāvā un saņemta būvatļauja ar projektēšanas nosacījumiem (turpmāk – Būvprojekts). 
Ir izstrādāta un realizēta projekta daļa par bijušā dzesēšanas baseina un sūkņu mājas  nojaukšanu NRC Vaivari teritorijā, teritorijas rekultivāciju, sagatavojot  vietu jaunas ēkas būvniecībai, veikta paveikto darbu  apmaksa. 2022. gada 12. jūlijā no Jūrmalas valstspilsētas būvvaldes ir saņemta izziņa par būves neesību.
 NRC Vaivari lielā ēka tiek apkurināta no granulu katla, kā papildus vai rezerves variants iepriekš tika izmantots gāzes katls. Uzsākot  projektēt jaunās ēkas būvniecību, apkures nodrošināšanai tika paredzēts  pieslēgties esošajam NRC Vaivari gāzes katlam, paredzot tā rekonstrukciju, jo granulu katla jauda neļāva pieslēgt papildus telpu apjomus. Tā kā jaunās ēkas atrašanās vieta ir netālu no esošās katlu mājas, tāpēc nebija  nepieciešams plānot atsevišķu katlu māju jaunajā ēkā, kā arī savienošanas izmaksas ar esošo katlu māju tika aplēstas mazākas nekā jaunas katlu mājas ierīkošana. Turpinot projektēšanas 2. kārtu, Būvprojekta pilnā sastāva izstrāde, mainījās ģeopolitiskā situācija, radās problēmas ar gāzes cenu un piegādēm, vajadzēja risināt  jautājumu par alternatīviem ēkas apkures variantiem.  Katlu māju ar granulu vai šķeldas katlu jaunbūvējamā mājā paredzēt nevar, to neatļauj telpu platība un ēkas izvietojums. Līdz ar to 2022. gada martā tika pieņemts lēmums par projektēšanas uzdevumu maiņu, kas secīgi pagarina projekta realizēšanas termiņus, bet mazina tālākās ēkas ekspluatēšanas izmaksu sadārdzinājuma riskus.
[bookmark: _Hlk130223369]Izvērtējot visus riskus, tika pieņemts lēmums jaunai ēkai paredzēt apkuri ar siltumsūkņiem, tāpēc 2022. gada 25. augustā  starp NRC Vaivari un SIA “Būvkore” tika noslēgta Vienošanās Nr. 2 pie 2021. gada 14. septembra līguma Nr. 1-11/21/135 par projektēšanas uzdevuma precizēšanu, kur tika palielināta līgumcena līdz 2 426 150,70 EUR. Noslēgtā vienošanās paredz noslēgtā līguma 2.2.2.  apakšpunktā definēto darbu izpildes II posmu papildināt ar projektēšanas darbiem ārējo (pagalma) tīklu un siltummezgla būvprojekta izstrādei,  paredzot apkures veidu - siltuma sūknis “zeme – ūdens”.  Mainot un papildinot  projektēšanas uzdevumu un iekļaujot jaunu sadaļu Būvprojektā, bija jāpārstrādā  jau daļēji sagatavotais Būvprojekts, mainot inženiertīklus, slodzes  un citus komponentes. Būvprojekta sadaļu  maiņa  būtiski ietekmēja līguma izpildes termiņu, jo bija jāpiesaista atbilstošas jomas speciālisti. Mainoties ģeopolitiskajai situācijai, aktuālām vajadzībām par apkures sistēmu maiņām, pieprasījums pēc apkures un siltumapgādes sadaļu  projektētājiem strauji palielinājās, izveidojusies rinda pasūtījumu izpildē.
Saskaņā ar MK protokollēmuma 11. punktu tika noteikts, ka investīcijas valsts kapitālsabiedrībās tiek veiktas ar ieguldījumu pamatkapitālā. Projekta īstenošanai ieguldīšanai NRC Vaivari pamatkapitālā tika piešķirti valsts budžeta līdzekļi 1 996 800 EUR apmērā sekojošā kārtībā:
2021. gada 25. augusta Ministru kabineta rīkojums Nr. 592 (prot. Nr. 57 46. §) -  500 000 EUR,
Protokollēmums iestrādāts likumā “Par valsts budžetu 2022. gadam” un  likumā “Par vidēja termiņa budžeta ietvaru 2022., 2023. un 2024. gadam - 1 149 270 EUR, 2022. gada 21. jūnija MK rīkojums Nr. 456  (prot. Nr. 33 66. §) Par apropriācijas pārdali no budžeta resora “74. Gadskārtējā valsts budžeta izpildes procesā pārdalāmais finansējums” programmas 13.00.00 “Finansējums augstas gatavības projektiem Covid-19 krīzes pārvarēšanai un ekonomikas atlabšanai” 347 530 EUR.
Projektēšanas un būvdarbu veikšanas līgums Nr. 1-11/21/135  parakstīts 2021. gada 14. septembrī, 2022. gada 25. augustā noslēgta vienošanās Nr. 2 pie 2021. gada 14. septembra līguma (ņemot vērā šī perioda būvmateriālu, atalgojuma cenas, projektēšanas papilddarbus), taču 2022. gadā sākās būvmateriālu izmaksu sadārdzinājums, kas saistīts ar Krievijas agresijas Ukrainā izraisīto neprognozējamo būvmateriālu cenu sadārdzinājumu un piegādes traucējumiem. 2022.gada septembrī, salīdzinot ar 2021. gada septembri, būvniecības izmaksu līmenis Latvijā palielinājās par 20,2 %, liecina Centrālās statistikas pārvaldes dati. Šobrīd SIA “Būvkore” vēl nav iesniegusi  lūgumu par  projekta būvizmaksu pārskatīšanu un sadārdzinājuma segšanu, jo notiek Būvprojekta apstiprināšana, taču tāds lūgums visticamāk sekos. Lai segtu ēkas būvniecības darbu un nepieciešamā aprīkojuma sadārdzinājumu izmaksas 769 749,70 EUR apmērā, NRC Vaivari plāno iepriekšējo gadu peļņu novirzīt Projekta īstenošanai. Līdz ar to VM gatavo izskatīšanai MK sēdē MK rīkojuma projektu “Par valstij dividendēs izmaksājamo valsts sabiedrības ar ierobežotu atbildību “Nacionālais rehabilitācijas centrs “Vaivari”” peļņas daļu par 2021.gadu” (23-TA-706), lai noteiktu NRC Vaivari dividendēs izmaksājamo peļņas daļu 0% apmērā un valstij dividendēs izmaksājamo peļņas daļu par 2021.gadu novirzītu gan jaunās ambulatorās ēkas būvniecībai un aprīkojuma iegādei, gan citiem vidēja termiņa darbības stratēģijā plānotajiem mērķiem.
 Būvprojektu pilnā sastāvā plānots iesniegt Jūrmalas valstspilsētas  būvvaldē marta mēnesī, pašlaik notiek būvprojekta ekspertīze, atbilstoši 2023. gada aprīlī tiks uzsākti  jaunās ēkas būvniecības darbi. Tāpat NRC Vaivari jau bija izsludinājusi būvuzraudzības iepirkumu un 2022. gada 2. augustā ir noslēgts līgums Nr. 1-11/22/127 ar SIA “Prokrial”. Faktiskais būvdarbu veikšanas termiņš plānots 10 mēneši, līdz ar to ēkas lielie būvniecības darbi tiks pabeigti līdz 2023. gada beigām, paredzot ēkas nodošanu ekspluatācijā 2024. gadā.
Lai NRC Vaivari varētu realizēt Projektu, ņemot vērā Būvprojekta izstrādes laikā veiktās izmaiņas, kā arī projektētāju aizkavēto darbu dēļ, nepieciešams lemt par sākotnēji plānotā Projekta īstenošanas termiņa būvdarbu pabeigšanai (2022. gada 31. decembris) pagarināšanu. 
Ņemot vērā Informatīvajā ziņojumā sniegtos skaidrojumus par Projekta īstenošanas gaitu, VM informē, ka valsts budžeta līdzekļu un NRC Vaivari pašu līdzekļu izlietojums (izdevumi) laika periodā no 2021. gada līdz 2024. gadam ir sekojošs:

Finansējuma sadalījums pa gadiem (EUR)

	Nr.p.k.
	Projekta aktivitāte
	Izpilde 2021.gadā 
	Izpilde 2022.gadā
	Plānotā izpilde 2023.gadā 
	Plānotā izpilde 2024.gadā
	Pavisam kopā

	1.
	Projektēšanas un būvdarbu veikšana, t.sk.:
	7 865,00
	74 536,00
	2 100 000,00
	226 204,70
	2 408 605,70

	
	Valsts budžeta finansējums
	7 865,00
	74 536,00
	1 894 434 ,00
	0
	1 976 835,00

	
	NRC Vaivari pašu finansējums
	0
	0
	205 566,00
	226 204,70
	431 770,70

	2.
	Autoruzraudzības, būvuzraudzības, būvekspertīzes pakalpojuma sniegšana, t.sk.:
	0
	19 965,00
	15 449,00
	5 000,00
	40 414,00

	
	Valsts budžeta finansējums
	0
	19 965,00
	0
	0
	19 965,00

	
	NRC Vaivari pašu finansējums
	0
	0
	15 449,00
	5 000,00
	20 449,00

	3.
	Medicīnas tehnoloģiju, aprīkojuma,  iekārtu piegāde, uzstādīšana, t.sk.:
	0
	0
	0
	285 219,45
	285 219,45

	
	NRC Vaivari pašu finansējums
	0
	0
	0
	285 219,45
	285 219,45

	4.
	Mēbeļu piegāde, uzstādīšana, t.sk.:
	0
	0
	0
	32 310,55
	32 310,55

	
	NRC Vaivari pašu finansējums
	0
	0
	0
	32 310,55
	32 310,55

	
	Jaunas ēkas Asaru prospektā 61, Jūrmalā projektēšana, autoruzraudzība, demontāža, būvniecība un teritorijas labiekārtošana, t.sk.:

	7 865,00
	94 501,00
	2 115 449,00
	548 734,70
	2 766 549,70

	
	Valsts budžeta finansējums
	7 865,00
	94 501,00
	1 894 434,00
	0
	1 996 800,00

	
	NRC Vaivari pašu finansējums
	0
	0
	221 015,00
	548 734,70 
	769 749,70



NRC Vaivari ir klasificēta vispārējās valdības sektorā un tā ar savu saimniecisko un finanšu darbību ietekmē vispārējās valdības budžeta bilanci. Projekta īstenošanas termiņa pagarināšana provizoriski  ietekmēs vispārējās valdības budžeta izdevumus 2023. gadā 2 115 449 EUR apjomā un 2024. gadā 548 735 EUR apjomā. 2024.gada budžeta izdevumu ietekme ir 548 735 EUR un šo ietekmi veido tādas izdevumu pozīcijas kā mēbeļu iegāde, iekārtu iegāde un uzstādīšana, kas nav saistītas ar projekta sadārdzinājumu, bet gan ar projekta īstenošanas termiņa pagarināšanu.

Informatīvajā ziņojumā minētās aktivitātes tiks iekļautas NRC Vaivari izdevumos sekojoši:
Fiskālā ietekme uz vispārējās valdības sektora budžetu (EUR)

	Nr.p.k.
	Projekta aktivitāte
	Izpilde 2021.gadā
	Izpilde 2022.gadā
	Plānotā izpilde 2023.gadā
	Plānotā izpilde 2024.gadā
	Pavisam kopā

	1.
	Projektēšanas un būvdarbu veikšana
	7 865,00
	74 536,00
	2 100 000,00
	226 204,70
	2 408 605,70

	2.
	Autoruzraudzības, būvuzraudzības, būvekspertīzes pakalpojuma sniegšana
	0
	19 965,00
	15 449,00
	5 000,00
	40 414,00

	3.
	Medicīnas tehnoloģiju, aprīkojuma,  iekārtu piegāde, uzstādīšana
	0
	0
	0
	285 219,45
	285 219,45

	4.
	Mēbeļu piegāde, uzstādīšana
	0
	0
	0
	32 310,55
	32 310,55

	
	Plānotais faktiskais izlietojums – saistības par uzdevuma izpildi
	7 865,00
	94 501,00
	2 115 449,00
	548 734,70
	2 766 549,70

	
	Fiskālā ietekme uz vispārējās valdības sektora budžetu
	7 865,00
	94 501,00
	2 115 449,00
	548 734,70
	2 766 549,70




2. PRIEKŠLIKUMI TURPMĀKAI RĪCĪBAI

Ņemot vērā šajā Informatīvajā ziņojumā minētos apstākļus, VM informē, ka NRC Vaivari 2021. gadā un 2022. gadā piešķirto finansējumu Projekta īstenošanai 1 996 800 EUR apmērā, kas apstiprināts saskaņā ar Ministru kabineta 2021. gada 18. marta protokola Nr. 28 42.§ “Informatīvais ziņojums “Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu” 2. punktu, līdz 2022. gada 31. decembrim ir apguvusi 102 366 EUR apmērā. Veselības ministrija Projekta ietvaros 2021. gadā un 2022. gadā neapgūto finansējumu 1 894 434 EUR apmērā, lūdz atļaut izlietot 2023. gadā, nemainot augstas gatavības projekta finansējuma izlietojuma mērķi.
Papildus VM informē, ka Projekta īstenošanai 2021. gadā piešķirtais finansējums 500 000 EUR līdz 2021. gada beigām apgūts 7 865 EUR apmērā, un 2022.gadā piešķirtais finansējums 1 496 800 EUR līdz 2022.gada beigām apgūts 94 501 EUR apmērā. Tādējādi 2023. gadā plānots apgūt 2021. un 2022. gadā piešķirtā, bet neapgūtā finansējuma atlikušo daļu 1 894 434 EUR apmērā.
Vienlaikus VM vērš uzmanību, ka saskaņā ar MK protokollēmuma 11. punktu augstas gatavības projektiem piešķirtās valsts budžeta finanšu līdzekļu investīcijas valsts kapitālsabiedrībās tiek veiktas ar ieguldījumu pamatkapitālā. Ņemot vērā, ka visi līgumi par projekta īstenošanu ir noslēgti, valsts  budžeta līdzekļi 1 996 800 EUR apmērā, saskaņā ar dalībnieku sapulces lēmumiem, ir ieguldīti NRC Vaivari pamatkapitālā. Gadījumā, ja Ministru kabinets nesniegs atļauju VM kapitālsabiedrībai NRC Vaivari  Projekta ietvaros 2021. gadā un 2022. gadā neapgūto finansējumu 1 894 434 EUR apmērā izlietot 2023. gadā, pamatkapitālā ieguldītie valsts budžeta finanšu līdzekļi būs jāatgriež valsts budžetā, samazinot NRC Vaivari pamatkapitālu.
Papildus VM vērš uzmanību, ka projekta ietvaros NRC Vaivari līdz 2022.gada 31.decembrim ir apguvuši 102 366 EUR (jaunas ēkas Asaru prospektā 61, Jūrmalā projektēšana, vecās ēkas – sūkņu stacijas demontāža, atbrīvojot vietu jaunās ēkas būvlaukumam). Līdz ar to, ja Ministru kabinets neatbalstīs NRC Vaivari jaunas ēkas būvniecības projektu, pastāv valsts budžeta līdzekļu izšķērdēšanas risks 102 366 EUR apmērā (summa, kas iztērēta jaunās ēkas projektēšanai un būvlaukuma sagatavošanai).
Pamatojoties uz iepriekš norādīto, VM aicina Ministru kabinetu atbalstīt priekšlikumu par Projekta īstenošanas gala termiņa pagarināšanu līdz 2024. gada 30. jūnijam.


Veselības ministre						               	L. Meņģelsone


Iesniedzējs: veselības ministre	                                                    L. Meņģelsone


Vīza: valsts sekretāra p.i.                                                     		A.Balode

